**Ikaalinen** (ruots. *Ikalis*) on Suomen kaupunki, joka sijaitsee Pirkanmaan maakunnassa. Kunnassa asuu 6 850 ihmistä, ja sen pinta-ala on 843,40 km2, josta 92,92 km2 on vesistöjä. Väestötiheys on 9,13 asukasta/km2. Ikaalisten naapurikunnat ovat Hämeenkyrö, Jämijärvi, Kankaanpää, Parkano, Sastamala ja Ylöjärvi. Entisiä naapurikuntia ovat Kuru, Suodenniemi ja Viljakkala.

Ikaalisissa on käytössä entisen maalaiskunnan vaakuna. Sen on suunnitellut Pentti Papunen, ja se on vahvistettu vuonna 1956. Myös kauppalan vuonna 1961 vahvistettu vaakuna oli Papusen käsialaa.

Ikaalinen on tunnettu Ikaalisten Kylpylästä, kansainvälisestä jokakesäisestä Sata-Häme Soi -festivaalista sekä aikoinaan menestyneestä Ikaalisten Tarmo -pesäpallojoukkueesta. Ikaalinen on ollut ja on yhä koulutus-, kauppa- ja hallintopaikkakunta.

Ikaalisten seurakunta kuuluu Tampereen hiippakuntaan ja Hämeenkyrön rovastikuntaan.

Maantiede
---------

Ikaalisten keskustaajama sijaitsee niemessä Kyrösjärven rannalla.
Ikaalisten keskustaajama eli entinen kirkonkylä ja kauppala, nykyinen Vanhakauppalan kaupunginosa sijaitsee niemessä Kyrösjärven rannalla. Kunnan alue ylettyy itä-länsi -suuntaisena molemmin puolin järven pohjoispään ympärille. Kyrösjärvi samoin kuin koko kunnan alue on osa Kokemäenjoen vesistöä. Pääosa Ikaalisista kuuluu Kyrösjärven vesialueeseen, mutta eräät kunnan itäosan järvet laskevat Näsijärveen. Ikaalinen sijaitsee keskellä vanhaa Ylä-Satakuntaa, ja se kuuluikin vuosisatojen ajan, aina 1990-luvulle saakka, Satakunnan maakuntaan ja Turun ja Porin lääniin. Tällöin Tampereen kasvavasta vaikutuksesta johtuen Ylä-Satakunnan kunnat tulivat osaksi Pirkanmaan maakuntaa ja Hämeen lääniä. Alueen liikenne suuntautuu pääasiassa Tampereelle, ja seudulla puhutaan hämäläismurteiden ylä-satakuntalaista alamurretta. Ikaalisten naapurikunnista kaupunkeja ovat myös entiseen Suur-Ikaalisiin kuuluneet pohjoinen Parkano ja läntinen Kankaanpää. Muita suuria naapurikuntia ovat eteläinen Hämeenkyrö ja itäinen Ylöjärvi. Tampereelle on Ikaalisista matkaa runsaat 50 kilometriä.

Tilastokeskuksen väestönennuste (uusi 9/2012):

* 2020: 7 173 as.
* 2030: 7 192 as.
* 2040: 7 189 as.

Ikaalisten pohjoisosaan ulottuu Ylöjärven (entisen Kurun) puolelta Seitsemisen kansallispuisto. Kaupungin alueen korkein maastonkohta, liki 200 metrin korkeudella merenpinnasta, sijaitsee koillisosassa Juhtimäen kylässä. Ikaalisten eteläosaa hallitsee Hämeenkankaan harjujakso, jonka korkein kohta on 188 metrin korkeuteen merenpinnasta ulottuva Vatulanharju. Harjujakso jatkuu länteen Kankaanpään ja itään Hämeenkyrön puolelle.

### Kaupunginosat

| Nimi | Kaupunginosan numero |
| --- | --- |
| Hakala | 5 |
| Hakumäki | 6 |
| Karhoinen | 12 |
| Kilvakkala | 11 |
| Kiviniemi | 4 |
| Kurinranta | 2 |
| Kylpylä | 10 |
| Läykkälä | 7 |
| Läykkälänlahti | 8 |
| Rahkola | 3 |
| Sarkkilanjärvi | 9 |
| Teikangas | 13 |
| Vanhakauppala | 1 |
|

### Kylät

Haapimaa, Heinistö, Heittola, Helle, Höytölä, Iso-Röyhiö, Jauhokuononmaa, Juhtimäki, Jyllinmaa, Kallionkieli, Kalmaankylä, Karhoinen, Karttu, Kiiala, Kilvakkala, Kolkko, Kovelahti, Kurkela, Leppäsjärvi, Leutola, Luhalahti, Läykkälä, Mansoniemi, Miettinen, Myllykarttu, Niemi, Pukara, Riitiala, Sammi, Sarkkila, Saukko, Sisättö, Sikuri, Sipsiö, Tevaniemi, Vahojärvi, Varessalmi, Vatsiainen, Vatula, Vehuvarpe, Viljala, Vähäröyhiö ja Välikylä.

Väestönkehitys
--------------

Seuraavassa kuvaajassa on esitetty kaupungin väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


| Ikaalisten väestönkehitys 1980–2020 |
| --- |
| Vuosi |  |  | Asukkaita |  |
| 1980 |    | 8 137 |
| 1985 |    | 8 184 |
| 1990 |    | 8 219 |
| 1995 |    | 8 074 |
| 2000 |    | 7 744 |
| 2005 |    | 7 547 |
| 2010 |    | 7 428 |
| 2015 |    | 7 207 |
| 2020 |    | 6 921 |
| Lähde: Tilastokeskus. |

### Taajamat

Vuoden 2017 lopussa Ikaalisissa oli 7 119 asukasta, joista 4 203 asui taajamissa, 2 814 haja-asutusalueilla ja 102:n asuinpaikat eivät olleet tiedossa. Ikaalisten taajama-aste on 59,9 %. Ikaalisten taajamaväestö jakautuu kahden eri taajaman kesken:

| # | Taajama | Väkiluku(31.12.2017) |
| --- | --- | --- |
| 1 | **Ikaalisten keskustaajama** | 3 936 |
| 2 | Kilvakkala | 267 |

Kaupungin keskustaajama on lihavoitu.

Seurakunnat
-----------

Ikaalisten vapaakirkko heinäkuussa 2014.
Vuoden 2018 aluejaon mukaan Ikaalisissa on seuraavat Suomen evankelis-luterilaisen kirkon seurakunnat:

* Ikaalisten seurakunta

Itsenäisenä helluntaiseurakuntana Ikaalisissa toimii Ikaalisten helluntaiseurakunta.

Suomen ortodoksisen kirkon seurakunnista Ikaalisten alueella toimii Tampereen ortodoksinen seurakunta.

Historia
--------

Ikaalisten kauppalan vaakuna (1961–1971)
Eri puolilta Ikaalisten kaupunkia on tehty esinelöytöjä, jotka todistavat alueella olleen asutusta jo kivikaudella. Pysyvä asutus on tullut Ikaalisiin paikannimistöstä päätellen etelästä, muinaisen Sastamalan pitäjän ydinalueen Karkun ja Hämeenkyrön suunnasta. Perimätiedon mukaan Ikaalisista ja Parkanosta käytiin muinoin peninkulmien päässä Karkun kirkossa. Kyrösjärven vesistö ja Hämeenkangas olivat paljon käytettyjä kulkureittejä mahdollisesti jo toista tuhatta vuotta sitten. Jälkimmäistä pitkin kulki historiallinen Kyrönkankaantie Hämeestä Pohjanmaalle. Vesillä liikkumisen perinteitä pitivät yllä kirkkoveneet 1900-luvun alkuvuosikymmenille saakka, ja yksi ikaalislainen kirkkovene on lahjoitettu Seurasaaren ulkomuseoon Helsinkiin.

Ikaalinen itsenäistyi Hämeenkyröstä vuonna 1641 omaksi kirkkoherrakunnakseen, Ikaalisten Kyröksi. Tätä ennen Ikaalinen oli ollut Hämeenkyrön kappelina jo yli sadan vuoden ajan. Näin muodostuneeseen Ikaalisten pitäjään kuuluivat myös nykyiset Jämijärvi, Kankaanpää, Karvia, Kihniö, Parkano ja Honkajoki. Ikaalisten ensimmäinen kirkko lienee rakennettu jo keskiajalla. Sen tilalle valmistui 1640-luvulla nykyisen pohjoisen hautausmaan alueella sijainnut toinen kirkko, jonka tiedetään olleen särmikkäällä kuoriosalla varustettu pitkäkirkko. Kirkon eteläsivulla oli kaksi eteistä ja pohjoissivulla sakaristo. Nykyinen kirkko rakennettiin vuosina 1799–1801.

Suurina kuolonvuosina 1696–1697 kerrotaan Ikaalisissa kuolleen yli tuhat pitäjän asukasta, ja nälänhädän tuhoisia seurauksia lisäsi vähän myöhemmin puhjennut isoviha. Talven 1714 aikana sekä ruotsalaiset että venäläiset joukot kulkivat Ikaalisten kautta matkallaan Pohjanmaalle. Myös pikkuvihan aikana kolmisenkymmentä vuotta myöhemmin sotajoukkoja liikkui Ikaalisten seudulla. Näiltä ajoilta on peräisin Suomen suurin rahakätkö, joka löytyi pellosta Vatsiaisten kylästä vuonna 1966. Löytö sisälsi 127 kappaletta ruotsalaisia "vaskiplootuja" vuosilta 1711–1740, yhteispainoltaan yli 211 kg.

1850-luvun lopulla Suomen taloudellinen kehitys kaipasi uusia kauppakeskuksia. Niinpä vuonna 1858 erotettiin Ikaalisten kunnasta yksi suuri tila Ikaalisten kauppalaksi. Perustamiskirja allekirjoitettiin 21. huhtikuuta 1858. Tuolloin perustettu kauppala käsitti vain sen alueen, jota nykyisin kutsutaan Wanhaksi kauppalaksi ja joka on nykyään Vanhakauppalan kaupunginosa. Alkuvaiheessa siellä oli vain muutamia kymmeniä asukkaita, jotka olivat pääosin hyvin toimeentulevia virkamiehiä ja muita ruotsinkielisiä säätyläisiä. Ikaalinen oli Suomen vanhin kauppala, mutta se jäi myös pienimmäksi. Alueella ei ollut tarvetta talouskeskukselle, ja läheinen suurkaupunki Tampere vei väkeä. Ikaalinen ei kehittynyt juuri lainkaan; 1920-luvulla Ikaalisten kunnan väkiluku oli noin 12 500, mutta kauppalan hädin tuskin 250. Ikaalisten kauppalan asemaa haittasi myös se, että se erosi muista kauppaloista siinä, että se oli epäitsenäinen kauppala. Kauppalalla oli vain rajoitettu itsehallinto-oikeus. Ikaalisten maalaiskunta verotti myös kauppalan asukkaat, joilla oli vastaavasti äänioikeus kunnallisvaaleissa sekä kauppalassa että maalaiskunnassa. Kauppalan omat verotulot olivat hyvin vähäiset, joten maalaiskunta myönsi vuosittain avustuksia mm. kunnallisteknisiin töihin. 1960-luvun lopulla Ikaalinen oli ainoa suomenkielinen kauppala, jonka valtuustossa porvaripuolueilla oli 3/4 enemmistö. Ikaalisten seurakunta käsitti sekä kauppalan että maalaiskunnan.

Silti alueella oli myös taloudellista elämää. Ensimmäinen kylpylaitos paikkakunnalle perustettiin jo 1884, ja se sai oppikoulun 1902 ensimmäisenä maaseutupitäjänä koko Suomessa. Koulu oli vieläpä suomenkielinen. Ikaalisten yhteiskoulusta tuli yliopistoon johtava oppilaitos kuitenkin vasta 1930-luvun alussa. Liikenneyhteydetkin paranivat, niinpä kulkijamäärän kasvaessa entistä useammat poikkesivat Ikaalisten Kirkonkylään Kyrösjärven rannalle. Nykyäänkin kolmostien vilkas Tampere–Vaasa-osuus kulkee aivan kaupungin ohitse. Rautatietäkin haviteltiin, sekä 1800-luvun lopulla että 1950-luvulla oli toiveissa saada Pohjanmaan rata kulkemaan Kyrösjärven länsirantaa maantien tavoin, mutta näin ei käynyt. Uuden Pohjanmaan radan Tampere–Seinäjoki-rataosuus viilettää Ikaalisten harvaväkisen itäosan halki, kaukana keskustasta, ja sen ainoa Ikaalisten alueella sijaitseva liikennepaikka Sisätön rautatieasema toimii yksinomaan junakohtauspaikkana. Liikenneyhteyksissä pohjoinen naapurikaupunki Parkano onkin vetänyt selvästi pitemmän korren. Vuonna 1938 valmistunut Haapamäki–Pori-rata sivuaa Ikaalisten luoteisrajaa, mutta sen merkitys oli Ikaalisten kannalta alusta lähtien hyvin vähäinen. Tällä jo vuosia sitten yleisestä käytöstä poistetulla rataosalla kulkee enää vain satunnaisesti sotilasjunia Parkanon ja Niinisalon välillä. Pitkään jatkunut höyrylaivaliikenne Kyrösjärvellä loppui 1940-luvun lopulla.

Sisällissodan aikana Ikaalisten kauppalasta muodostui yksi valkoisten tärkeimmistä tukikohdista Satakunnan rintamalla, ja seudulla käytiin helmi–maaliskuun aikana kiivaita taisteluja. Kyröskosken suunnalta tulleet punaiset yrittivät vallata kauppalan ja kirkonkylän. Kauppala oli jo joutumaisillaan saarroksiin, kunnes eversti Ernst Linderin johtamat valkoiset saivat 10. maaliskuuta 1918 Ikaalisiin saapuneiden pohjalaisten apujoukkojen tukemina punaiset työnnetyiksi takaisin Hämeenkyrön puolelle ja sieltä kohti Tamperetta.

Toisen maailmansodan jälkeen Ikaalisten kauppala alkoi yhä enemmän olla tarpeeton erikoisuus.*kenen mukaan?* Kun valtio alkoi vuoden 1960 jälkeen myöntää taas kaupunkioikeuksia kunnille ja kauppaloille, alettiin kaksois-Ikaalisissa hioa kuntaliitosta. Vuonna 1972 koko Ikaalisten kunta muutettiin itsenäiseksi kauppalaksi, joka sai vaakunakseen vanhan Ikaalisten maalaiskunnan vaakunan. Vanhan epäitsenäisen kauppalan väkiluku ennen yhdistymistä oli edelleen alle 800. Tätä loppuvaihetta kesti vain viisi vuotta, kun valtiovallan päätöksellä kaikista kauppaloista tuli kaupunkeja vuoden 1977 alusta. Viimeisimpien 30 vuoden aikana Ikaalinen on vähitellen teollistunut ja sen elinkeinorakenne muuttunut palveluvaltaiseksi.

Ikaalisiin asutettiin viime sotien jälkeen Kaukolan ja Pyhäjärven siirtoväkeä.

Ikaalisten kirkko
Wanhankauppalan portti
Helsingiusten omistama Kalmaan tila tuli avioliiton kautta Gyllingin perheen omistukseen, ja sinne muutti Edvard Gyllinging lapsuudenperhe.

Hallinto
--------

Ikaalisten kaupunginjohtajana toimii hallintotieteiden maisteri Eeva Viitanen. Kaupunginhallituksen puheenjohtaja on Marjo Heikkilä ja kaupunginvaltuuston puheenjohtaja Arto Ojakoski. Kaupunginvaltuustossa on 27 paikkaa. Kaudella 2021–2025 suurimmat puolueet ovat keskusta ja perussuomalaiset, joilla molemmilla on seitsemän paikkaa.

Syksyllä 2007 Ikaalinen ja Parkano kävivät neuvotteluja kuntaliitoksesta, mutta neuvotteluissa ei saavutettu riittävää yksimielisyyttä hankkeen toteuttamiseksi. Ratkaisematta jääneet erimielisyydet koskivat muun muassa tulevan kaupungin nimeä sekä hallintoelinten sijoituspaikkaa. Vuonna 2009 Jämijärvi kutsui entisen Suur-Ikaalisten pitäjät mahdolliseen liitosselvityksen tekoon. Ikaalinen kuitenkin jättäytyi pois alkuvaiheissa. Parkano, Jämijärvi ja Kankaanpää jatkavat yhä selvitystä ja tekivät päätöksen 2012 ja uutta kuntaa ei tullut. Nyt vuonna 2013 Ikaalinen on uudelleen kiinnostunut Jämijärvestä uuden valtuuston tultua valtaan. Ikaalisille tärkeää on 3-tien akselin suuntainen kuntayhteistyö, josta Hämeenkyrö on tärkein kumppaniehdokas.

Koulutus
--------

Ikaalisissa on Tampereen ammattikorkeakoulun Ikaalisten yksikkö, joka kouluttaa matkailualan, liiketalouden ja tietojenkäsittelyn tradenomeja. Nuorisoasteen koulutus päättyi keväällä 2014, mutta tutkintoon johtava aikuiskoulutus jatkuu, samoin kehittämisyksikön toiminta. Samoissa tiloissa toimii myös ammatillista peruskoulutusta tarjoava oppilaitos Ikaalisten kauppaoppilaitos, jossa voi opiskella liiketaloutta (merkonomi) ja tietojenkäsittelyä (datanomi).

Ikaalisten käsi- ja taideteollisuusoppilaitos järjestää esinesuunnittelun ja valmistuksen (esimerkiksi erikoismetallityöt, soitinrakennus), tekstiilin ja vaatetuksen suunnittelun ja valmistuksen, graafisen suunnittelun sekä ympäristön suunnittelun ja rakentamisen koulutusta. Siellä on myös maan ainut aseseppälinja. Kihniössä aiemmin toiminut lasialan koulutus siirtyi Ikaalisiin syksyllä 2014.

Ikaalisissa toimii Ikaalisten yhteiskoulun lukio.

Matkailu
--------

* Ikaalisissa järjestetään vuosittain Sata-Häme Soi -tapahtuma, joka sisältää Kultaisen ja Hopeisen harmonikan kilpailut sekä varietee-harmonikan kansainvälisen kisan nimeltä Primus Ikaalinen
* Ikaalinen Spa -kylpylä
* Kylpylään kuluu soitinmuseo Akordia (joka esittelee varsinkin harmonikkoja) ja Kylpylän lomakylä
* Mansocamping leirinkeskus, Mansoniemessä. Ikaalisista noin 15 km valtatie 3:a Vaasaan
* Kolmen tähden Toivolansaari -leirintäkeskus, Ikaalisten keskustan liepeillä Toivolansaaressa
* Elämystoimintaa: Luomahaaran luonto- ja melontaretket ja Sata-Hämeen Retket

Kuvia
-----

Panoraamanäkymä Ikaalisista. Kuvassa näkyy mm. Ikaalisten yhteiskoulu (vasen laita), Ikaalisten kirkko (keskellä) ja Ikaalisten vesitorni (oikea laita)
* Rahkolan kartanon päärakennusRahkolan kartanon päärakennus
* Oma tupaOma tupa
* Ikaalisten kaupungintaloIkaalisten kaupungintalo
* Vesitorni on Ikaalisten keskustan maamerkkiVesitorni on Ikaalisten keskustan maamerkki
* Vuonna 2011 pystytetty tuulivoimala on Ikaalisten maamerkkinä Valtatietä 3 ajavilleVuonna 2011 pystytetty tuulivoimala on Ikaalisten maamerkkinä Valtatietä 3 ajaville
* Eräsen kauppataloEräsen kauppatalo
* Jäätie Kyrösjärven yliJäätie Kyrösjärven yli
* Ikaalisten yhteiskouluIkaalisten yhteiskoulu
* Ikaalisten kylpyläIkaalisten kylpylä

Liikunta
--------

Liikuntapaikat

* Tevaniemen kuntopolku/latu ja jääkiekkokenttä
* Vatulan hiihtokeskus, Vatulan valaistu kuntorata/-latu
* Mansoniemen kuntopolku/latu
* Poltinkosken golfkenttä
* Läykkälänlahden urheilukenttä
* Ikaalisten pesäpallokenttä
* Toivolansaaren pururata
* Ikaalisten tenniskenttä
* Valkean ruusun areena

Urheiluseurat

* Ikaalisten Urheilijat (IkU; yleisurheilu, hiihto, jääkiekko, jalkapallo, koripallo, salibandy, kamppailu)
* Mansoniemen Meno (hiihto)
* Ikaalisten Nouseva-Voima (Nouski; suunnistus)
* Ikaalisten Työväen Urheilijat
* Ikaalisten Tarmo
* Ikaalisten Ratsastusseura IRAS
* Lahdenpohjan Vesa
* Luhalahden Luja

Ikaalisissa toimivat mediat
---------------------------

UutisOiva ja Radio SUN -paikallisradio.

Teollisuus
----------

* Fincumet Oy
* Upofloor Oy
* Katsa Oy
* Khärs Finland Oy
* Oy Labcor Ab
* Purso Oy
* Fortum metals Ikaalinen
* Calefa Technologies Oy
* MeramaTec Oy
* Esvi Ky

Tunnettuja Ikaalisissa syntyneitä tai siellä vaikuttaneita tunnettuja henkilöitä
--------------------------------------------------------------------------------

|  |  |  |
| --- | --- | --- |
| * Alarik Achrén, lääkäri, valtiopäivämies
* Jyrki Aimonen, suurlähettiläs
* Sulo Aittoniemi, kansanedustaja (SMP, Keskusta)
* Pentti Alhonen, ympäristögeologi, mikropaleontologi ja limnologi
* Outi Borgenström, suunnistaja
* Heikki Eränen, kotiseutuneuvos
* Kustaa Eränen, eläinlääkäri, pakinoitsija
* Felix Frang, taidemaalari
* Oskar Gripenberg, jalkaväenkenraali
* Edvard Gylling, poliitikko (SDP, SKP), tilastotieteilijä
* Oscar Fredrik Wilhelm Gylling, senaattori
* Eero Haapala, pituushyppääjä
* Lauri Hietanen, SOK:n pääjohtaja, ministeri, vuorineuvos
* Jari Huhtasalo, laulaja, diakoni
* Reetta Hurske, aitajuoksija
* Päivi Ikola, pesäpalloilija
* Kaarlo Kauppila, jääkäriluutnantti
* Seppo Kauppila, järjestöjohtaja, maanviljelysneuvos
* Camilla Kirsilä, pesäpalloilija
* S. Albert Kivinen, filosofi
 | * Tapani Klöf, kenraalimajuri
* Vilho Korhonen, kansakoulunopettaja, kansanedustaja
* Väinö E. Koskinen, teollisuusneuvos
* Jarmo Kujanpää, jalkapalloilija
* Kalervo Kurkiala, kappalainen
* Hannu Kyösola, kymmenottelija
* Lauri Leppihalme, kansanedustaja (Maalaisliitto)
* Pirjo Markkola, professori
* Kimmo Mattila, harmonikkataiteilija, Kansainvälisen Harmonikkaliiton pääsihteeri
* Valtteri Mikonmäki, kansanedustaja (Maalaisliitto), kirkkoherra
* Aatu Okko, valtiopäivämies säätyvaltipäivillä, kirjakauppias
* Nils Osara, professori, Metsähallituksen pääjohtaja
* Heikki Papunen, professori
* Pentti Papunen, tietokirjailija
* Eila Pienimäki, iskelmälaulaja
* Matti Pitkänen, maastohiihdon olympiamitalisti
* Krista Pärmäkoski, maastohiihtäjä
* Esko Raipia, näyttelijä
* Teemu Rajamäki, muusikko
* Yrjö Roos, Suomen laivaston komentaja
 | * Jakob Johan Roth, luutnantti
* Lempi Rothovius, eläessään Suomen vanhin ihminen
* Eino Salmelainen, teatteriohjaaja ja teatterinjohtaja
* Samuli Samuelsson, pikajuoksija
* Ulla Saunaluoma, teologi
* Eero Selin, viulutaiteilija, kapellimestari
* Yrjö Selin, sellotaiteilija, professori
* Aimo Sillanpää, suomalainen tähtitieteen professori, Tuorilan observatorion johtaja
* Timo Sinervo, kiekonheittäjä
* Pietari Skyttä, keihäänheittäjä
* Bertel Strömmer, arkkitehti
* Goony Strömmer, jazzpianisti, arkkitehti
* Karl Wilhelm Sulin, käräjätuomari, juristi, hovioikeudenneuvos, valtiopäivämies ja ritari
* Jussi Tasala, korkeushyppääjä
* Kalevi Toivonen, jääkiekkoilija
* Eino Tuomivaara, ministeri, kansanedustaja
* Achilles Wahlroos, hovineuvos, maanmittari
* Jyrki Virolainen, prosessioikeuden emeritusprofessori
 |

Ikaalilaisia musiikkiyhtyeitä
-----------------------------

* Innocent Exile
* Kls.
* The Rain

Ruokakulttuuri
--------------

Ikaalisten pitäjäruoiksi nimettiin 1980-luvulla pariloitu silakka ja kehäjuusto.

Ystävyyskunnat
--------------

* Ruotsi Ljusdalin kunta (Ruotsi)
* Norja Tynset (Norja)
* Saksa Landkreis Stade (Saksa)
* Viro Palamuse (Viro)
* Georgia Gagra (Georgia)

Katso myös
----------

* Luettelo Ikaalisten julkisista taideteoksista ja muistomerkeistä

Lähteet
-------

1. 1 2  Pinta-alat kunnittain (Excel) 1.1.2022  1.1.2022. Maanmittauslaitos. Viitattu 29.1.2022.
2. 1 2  Väkiluku kasvoi eniten Uudellamaalla vuonna 2023  31.12.2023. Tilastokeskus. Viitattu 26.1.2024.
3. ↑  Väestö iän (1-v.) ja sukupuolen mukaan alueittain, 1972–2020  31.12.2020. Tilastokeskus. Viitattu 13.5.2021.
4. ↑  Väestörakenne  26.5.2022. Tilastokeskus. Viitattu 12.9.2023.
5. ↑  Kuntien ja seurakuntien tuloveroprosentit vuonna 2024  22.11.2023. Verohallinto. Viitattu 23.1.2024.
6. 1 2  Kuntavaalit 2021 – Ikaalinen *Tieto- ja tulospalvelu*. Oikeusministeriö. Viitattu 27.10.2021.
7. ↑  Mitä-Missä-Milloin 1968, s. 137. Otava 1967, Helsinki.
8. ↑  Väestö ikäryhmittäin koko maa 1900–2060 (vuodet 2020–2060: ennuste), Tilastokeskus, 28.9.2012.
9. 1 2
10. 1 2
11. ↑
12. ↑
13. ↑
14. ↑
15. ↑
16. ↑
17. ↑
18. ↑
19. ↑
20. ↑  Väestö kielen mukaan sekä ulkomaan kansalaisten määrä ja maa-pinta-ala alueittain 1980 – 2016  29.3.2017. Tilastokeskus.  Arkistoitu 17.6.2018. Viitattu 6.2.2018.
21. ↑  Taajama-aste alueittain 31.12.2017  28.9.2017. Tilastokeskus.  Arkistoitu 16.7.2019. Viitattu 4.12.2018.
22. ↑  Taajama- ja haja-asutusalueväestö iän ja sukupuolen mukaan kunnittain 31.12.2017  28.9.2017. Tilastokeskus.  Arkistoitu 14.7.2019. Viitattu 4.12.2018.
23. ↑  Yhteystiedot – Suomen evankelis-luterilainen kirkko evl.fi.  Arkistoitu 23.8.2018. Viitattu 23.8.2018.
24. ↑  Seurakunnat *Suomen helluntaikirkko*.  Arkistoitu 6.9.2021. Viitattu 6.9.2021.
25. ↑
26. 1 2 3 4 5 6 7 8  Hannu Tarmio, Pentti Papunen ja Kalevi Korpela (toim.): *Suomenmaa 2: maantieteellis-yhteiskunnallinen tieto- ja hakuteos*, s. 193–204. Porvoo-Helsinki: WSOY, 1968.
27. ↑  Jorma Vappula: Ikaalisten entisen emäpitäjän historia II 1641-1721, Vammala 1999
28. ↑  Iso tietosanakirja, 6. osa (Kansallishenki-Kouko), art. Kauppala
29. ↑  Mitä-Missä-Milloin 1951, s. 129. Otava 1950, Helsinki.
30. ↑  Panu Rajala: Kalmaan henki
31. ↑  Luottamushenkilöt ja Lautakunnat Ikaalisten kaupunki. Viitattu 27.10.2021.
32. ↑  Kangosjärvi, Jaakko: Tuhansien julkkisten maa.  *Helsingin Sanomat*, 5.7.2008. Artikkelin maksullinen verkkoversio. Viitattu 12.3.2024.
33. ↑  Kolmonen, Jaakko 1988. *Kotomaamme ruoka-aitta: Suomen, Karjalan ja Petsamon pitäjäruoat*, s. 71. Helsinki: Patakolmonen Ky.

Aiheesta muualla
----------------

* Kuvia tai muita tiedostoja aiheesta **Ikaalinen** Wikimedia Commonsissa

WikiaineistoWikiaineisto
Wikiaineistoon on tallennettu tekstiä aiheesta: 
***Ikaalisten kauppala*** 

* Ikaalisten kaupunki.
* Tilastokeskus – Ikaalisten avainluvut

Ikaalisten kaupunginosat

* Hakala
* Hakumäki
* Karhoinen
* Kilvakkala
* Kiviniemi
* Kurinranta
* Kylpylä
* Läykkälä
* Läykkälänlahti
* Rahkola
* Sarkkilanjärvi
* Teikangas
* Vanhakauppala


|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Pirkanmaan maakunnan kunnat |
| --- |
|  |
| Nykyiset kunnat | 
* Akaa
* Hämeenkyrö
* Ikaalinen
* Juupajoki
* Kangasala
* Kihniö
* Kuhmoinen
* Lempäälä
* Mänttä-Vilppula
* Nokia
* Orivesi
* Parkano
* Pirkkala
* Punkalaidun
* Pälkäne
* Ruovesi
* Sastamala
* Tampere
* Urjala
* Valkeakoski
* Vesilahti
* Virrat
* Ylöjärvi

 |
|  |
| Entiset kunnat | 
* Aitolahti
* Akaa
* Eräjärvi
* Ikaalisten epäitsenäinen kauppala
* Ikaalisten maalaiskunta
* Karkku
* Keikyä
* Kiikka
* Kiikoinen
* Kuhmalahti
* Kuru
* Kylmäkoski
* Luopioinen
* Längelmäki (osa)
* Messukylä
* Mouhijärvi
* Mänttä
* Pohjaslahti
* Sahalahti
* Suodenniemi
* Suoniemi
* Sääksmäki
* Teisko
* Toijala
* Tottijärvi
* Tyrväntö (osa)
* Tyrvää
* Vammala
* Viiala
* Viljakkala
* Vilppula
* Äetsä

 |

 |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
* VIAF

 |
|  |
| Kansalliset | 
* Saksa
* Israel
* Suomi (KANTO)
* Yhdysvallat

 |
|  |
| Maantieteelliset | 
* MusicBrainz area

 |
|  |
| Henkilöt | 
* Yle
* Uppslagsverket Finland

 |

 |